Na temelju članka 118. Zakona o odgoju i obrazovanju u osnovnoj i srednjoj školi („Narodne novine“, br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13 i 152/14), članaka 58. i 159. Statuta Osnovne škole Perušić, članka 17. Zakona o sportu („Narodne novine“, br. 71/06, 150/08, 124/10, 124/11, 86/12, 94/13, 85/15), te na temelju članka 5. Pravilnika o načinu osnivanja, zadaćama, djelokrugu i načinu rada školskih sportskih društava („Narodne novine“, br. 13/2014) Školski odbor Osnovne škole Perušić (u daljnjem tekstu: Škola), 22. studenog 2016. godine, donosi:

**POSLOVNIK O RADU ŠKOLSKOG SPORTSKOG DRUŠTVA**

**I. OPĆE ODREDBE**

**Članak 1.**

Poslovnik o radu školskog sportskog društva sadrži sljedeće odredbe:

* Opće odredbe
* Ustroj školskog sportskog društva i Nadležnost voditelja školskog sportskog društva
* Rad školskog sportskog društva
* Evidencija rada i članova školskog sportskog društva
* Natjecanja
* Financiranje školskog sportskog društva
* Zdravstvena zaštita
* Prijelazne i završne odredbe

**Članak 2.**

Školska sportska društva (u daljnjem tekstu: ŠSD) osnivaju se radi provođenja izvannastavnih školskih sportskih aktivnosti učenika te sudjelovanja u programima školskih sportskih saveza, odnosno Hrvatskog školskog športskog saveza.

**Članak 3.**

(1) ŠSD osniva Školski odbor Osnovne škole Perušić radi provođenja izvannastavnih školskih sportskih aktivnosti učenika.

(2) Sjedište ŠSD-a je Perušić, Hrvatske mladeži 2.

(3) Sve administrativne poslove ŠSD-a obavlja Osnovna škola Perušić.

(4) U jednoj ustanovi može se osnovati samo jedno ŠSD.

(5) ŠSD nema pravnu osobnost.

**Članak 4.**

(1) Cilj ŠSD-a je uključivanje što većeg broja učenika u izvannastavne školske sportske aktivnosti.

(2) Zadaće ŠSD-a su:

* sustavno planiranje, organiziranje i provedba sportskih aktivnosti za učenike kao dio izvannastavnih sadržaja Škole
* poticati uključivanje što većeg broja učenika u školske sportske aktivnosti, a posebice učenika s invaliditetom
* poticati i promicati stručni rad u školskom sportu, kao i stručni sportski rad s djecom i mladima u lokalnoj zajednici
* poticati etička i moralna načela, poštovanje ljudskog dostojanstva, „fairplaya“, tolerancije, nenasilja i kulture sporta
* provoditi i promovirati programe koje organiziraju školski sportski savezi te poticati učenike na uključivanje u iste
* sudjelovanje u školskim sportskim natjecanjima i priredbama
* interaktivna suradnja s drugim predmetima i školskim sekcijama
* edukacija učenika putem školskih sportskih aktivnosti
* razvijanje odgojnih i kulturnih vrijednosti učenika putem školskih sportskih aktivnosti
* razvijanje odgojnih i kulturnih vrijednosti učenika putem školskih sportskih aktivnosti
* organizacija međurazrednih sportskih natjecanja.

**II. USTROJ ŠKOLSKOG SPORTSKOG DRUŠTVA I NADLEŽNOST VODITELJA ŠKOLSKOG SPORTSKOG DRUŠTVA**

**Članak 5.**

(1) Članovi ŠSD-a su voditelji ŠSD-a, učitelji, nastavnici i stručni suradnici, zaposlenici Škole koji sudjeluju u radu ŠSD-a te učenici Škole koji su učlanjeni u ŠSD.

(2) Članovi ŠSD-a mogu biti i vanjski suradnici, ukoliko ispunjavaju uvjete iz članka 60., stavka 3. Zakona o sportu („Narodne novine“, br. 71/06, 150/08, 124/10, 124/11, 86/12, 94/13, 85/15).

**Članak 6.**

ŠSD se udružuje u gradski školski sportski savez i/ili županijski školski sportski savez.

**Članak 7.**

(1) ŠSD ima voditelja, sukladno članku 4. Pravilnika o načinu osnivanju, zadaćama, djelokrugu i načinu rada školskih sportskih društava.

(2) Voditelj ŠSD-a može uključiti u rad ŠSD-a i druge učitelje, nastavnike i stručne suradnike koji su zaposlenici Škole.

(3) Voditelj ŠSD-a imenuje se na razdoblje od jedne školske godine, a isti voditelj može biti ponovno imenovan.

(4) Voditelj ŠSD-a:

* zadužen je za planiranje i organizaciju provođenja izvannastavnih školskih sportskih aktivnosti
* koordinira svim aktivnostima i programima ŠSD-a
* početkom školske godine predlaže Školskom odboru koje će aktivnosti ŠSD provoditi
* unosi podatke o ŠSD u Registar ŠSD-a
* podnosi Školskom odboru izvješće o radu ŠSD-a na kraju školske godine.

**Članak. 8.**

(1) ŠSD najmanje jedanput godišnje održava svoju sjednicu na koju se pozivaju svi odrasli članovi ŠSD-a te po jedan predstavnik učenika iz svakog razrednog odjela.

(2) Na sjednici ŠSD-a se podnosi izvješće o radu ŠSD-a.

(3) Sjednicu ŠSD-a saziva voditelj ŠSD-a ili ravnatelj Škole.

**Članak 9.**

(1) Predstavnik ŠSD-a u školskim sportskim savezima i ostalim tijelima može biti, ili ravnatelj Škole ili zaposlenik Škole koji ispunjava uvjete za učitelja odnosno nastavnika tjelesne i zdravstvene kulture prema posebnim propisima, sukladno odluci ravnatelja Škole.

**III. RAD ŠKOLSKOG SPORTSKOG DRUŠTVA**

**Članak 10.**

(1) Rad u ŠSD-u se ustrojava kao odgojno- obrazovni proces putem školskih sportskih aktivnosti.

(2) Školske sportske aktivnosti ŠSD-a provode se kroz izvannastavne aktivnosti koje predstavljaju temeljne odgojno-obrazovne jedinice ŠSD-a.

(3) ŠSD nastojat će organizirati i pripremiti školske ekipe za službena natjecanja u organizaciji Školskog sportskog saveza Ličko – senjske županije i Hrvatskog školskog športskog saveza.

(4) Na temelju interesa učenika, voditelj ŠSD-a može na početku školske godine odlučiti da se ustroje dodatne sekcije.

(5) Svaka sekcija mora imati voditelja, koji može biti i vanjski suradnik, sukladno članku 5. ovoga Poslovnika.

**Članak 11.**

(1) Članovi ŠSD-a obavljaju sljedeće zadaće:

* redovito sudjeluju u školskim sportskim aktivnostima, sportskom vježbanju, pripremama za natjecanja te samim školskim sportskim natjecanjima
* predstavljaju Školu na natjecanjima u duhu „fair – play“ igre i poštivanja protivnika
* skrbe se o redovitom ispunjavanju obveza, stezi i odgovornosti za ekipu
* brinu se o inventaru i sportskoj opremi, posebno čuvaju sportske rekvizite i pomagala te brinu o opremi koja im je dana na korištenje.

**Članak 12.**

(1) U radu ŠSD-a sudjeluju svi članovi ŠSD-a.

(2) Za obavljanje stručnih poslova programiranja i provođenja izvannastavnih školskih sportskih aktivnosti ŠSD može na teret vlastitih sredstava školske ustanove angažirati vanjske suradnike, sukladno članku 5. ovoga Poslovnika.

**Članak 13.**

U provođenju programa i aktivnosti ŠSD se može povezati sa sportskim klubovima, udrugama i savezima, poštujući pri tome sve zakonske propise.

**Članak 14.**

(1) Poticanje učenika na bavljenje školskim sportom ostvaruje se sudjelovanjem na natjecanjima, ljetnim školama i kampovima te dodjeljivanjem pohvala, priznanja i nagrada.

(2) Prigodom vrednovanja rada prosuđuju se postignuća, zalaganje i ponašanje učenika.

(3) Voditelj ŠSD-a može predlagati posebno zaslužne učenike i voditelje za nagrade koje dodjeljuje Škola.

**IV. EVIDENCIJA RADA I ČLANOVA ŠSD-a**

**Članak 15.**

(1) ŠSD vodi evidenciju rada ŠSD.

(2) Evidencija treba sadržavati podatke o:

* popisu aktivnosti
* broju učenika uključenih u pojedine aktivnosti
* broju školskih sportskih natjecanja na kojima je sudjelovalo ŠSD
* broju sati rada ŠSD-a.

**Članak 16.**

(1) ŠSD vodi evidenciju članova ŠSD-a.

(2) Za učlanjenje učenika u ŠSD potrebna je pisana suglasnost roditelja ili staratelja.

(3) Učenicima, članovima ŠSD-a izdaje se iskaznica Hrvatskog školskog športskog saveza, kojom se potvrđuje identitet učenika.

(4) ŠSD vodi Registar članova ŠSD-a u koji se upisuju sljedeći podaci: ime, prezime i OIB učenika članova ŠSD-a, datum učlanjenja odnosno prestanak članstva u ŠSD-u te datumi izdavanja i rokovi valjanosti potvrda (uvjerenja) o zdravstvenoj sposobnosti učenika iz članka 20. ovog Poslovnika.

**Članak 17.**

ŠSD se upisuje u Registar školskih sportskih društava Hrvatskog školskog športskog saveza.

**V. NATJECANJA**

**Članak 18.**

Pravo sudjelovanja na natjecanjima u sklopu sustava natjecanja ŠSD-a imaju sva ŠSD upisana u Registar školskih sportskih društava Hrvatskog školskog športskog saveza.

**Članak 19.**

(1) Organizatori školskih sportskih natjecanja u sustavu natjecanja ŠSD-a mogu biti školske ustanove, lokalni i regionalni školski sportski savezi ili organizacije koje djeluju u području sporta (sportski savezi i udruge).

(2) Za svako natjecanje ŠSD-a organizator mora dobiti suglasnost Hrvatskog školskog športskog saveza.

(3) Hrvatski školski športski savez vodi evidenciju svih natjecanja.

(4) Opća pravila organizacije i provedbe sustava natjecanja ŠSD-a donosi Hrvatski školski športski savez.

**VI. FINANCIRANJE ŠSD-a**

**Članak 19.**

(1) Sredstva za rad i aktivnosti ŠSD-a osiguravaju se iz državnog proračuna i iz proračuna jedinica lokalne i područne (regionalne) samouprave i Grada Zagreba na račun Škole.

(2) Sredstva za rad ŠSD-a mogu se osigurati i:

* članarinom
* iz materijalnih troškova Škole
* sredstvima iz proračuna zajednice sportskih udruga općina, gradova i županija
* sredstvima iz proračuna školskih sportskih saveza
* sredstvima nadležnog Ministarstva
* sponzorstvom i donacijama
* iz drugih izvora u skladu sa zakonom

(3) ŠSD nema poseban račun nego se njegova novčana sredstva vode na računu Škole.

(4) Škola će obavljati financijske, računovodstvene i blagajničke poslove ŠSD-a.

(5) Ukupan prihod ŠSD-a čine sva novčana sredstva iz ovog članka koja ŠSD ostvari tijekom godine i mogu se koristiti isključivo za rad ŠSD-a.

(6) Novčana sredstva mogu se trošiti na temelju odluke voditelja ŠSD-a ili ravnatelja Škole, a nalogodavac za isplatu je ravnatelj Škole.

**VII. ZDRAVSTVENA ZAŠTITA**

**Članak 20.**

(1) U školskim sportskim natjecanjima može sudjelovati učenik za kojeg je utvrđena opća zdravstvena sposobnost.

(2) Opću i posebnu zdravstvenu sposobnost učenika za sudjelovanje na natjecanjima ŠSD-a utvrđuje nadležni liječnik, specijalist školske medicine, odnosno izabrani liječnik specijalist pedijatar ili izabrani liječnik specijalist opće i/ili obiteljske medicine.

(3) Ako ŠSD ili Škola ne poštuju odredbe iz stavka 1. i 2. ovoga članka, Hrvatski školski športski savez može ŠSD-u zabraniti nastupe na natjecanjima ŠSD-a.

**Članak 21.**

(1) Svi članovi ŠSD-a koji sudjeluju na natjecanjima ŠSD-a moraju biti osigurani od nesretnih slučajeva.

(2) Troškove osiguranja od nesretnih slučajeva učenika koji sudjeluju na natjecanjima ŠSD-a snosi organizator natjecanja.

**VIII. PRIJELAZNE I ZAVRŠNE ODREDBE**

**Članak 22.**

S odredbama ovog Poslovnika razrednici su dužni upoznati učenike/ice i roditelje odnosno skrbnike učenika/ica.

**Članak 23.**

Jedan primjerak ovog Poslovnika mora biti trajno istaknut na vidljivom mjestu u školskoj sportskoj dvorani i u Školi.

**Članak 24.**

Ovaj Poslovnik o radu Školskog sportskog društva Osnovne škole Perušić stupa na snagu danom objavljivanja na oglasnoj ploči Škole.

U Perušiću, 22. studenog 2016. godine

KLASA: 012-03/16-01-04

URBROJ: 2125/31-16-01-1

Ovaj Poslovnik o radu Školskog sportskog društva Osnovne škole Perušić objavljen je na oglasnoj ploči i mrežnim stranicama Škole dana 22. studenog 2016. godine

 **Predsjednik Školskog odbora:**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Dragan Murgić, mr.sc.